16 Boporofeti jo bo malebana le badisa ba le supa le dikgosana di le robedi bo diragadiwa ka botlalo mo motlheng wa rona. Baagi ba motse wa bogologolo wa Jerusalema ba ne ba tlhaselwa ke Baasiria. Go ise go ye kae, batho ba ga Jehofa ba ba tla bong ba lebega ba sa sireletsega, ba tla tlhaselwa ke “Baasiria” ba motlha ono ba ba tla bong ba ikaeletse go ba nyeletsa. Dikwalo di bua ka tlhaselo eo le tlhaselo ya ‘Gogo wa Magogo’ le tlhaselo ya “kgosi ya bokone” le tlhaselo ya “dikgosi tsa lefatshe.” (Esek. 38:2, 10-13; Dan. 11:40, 44, 45; Tshen. 17:14; 19:19) A ditlhaselo tseno di farologane? Go ka tswa go sa nna jalo. Baebele e ka tswa e bua ka tlhaselo e le nngwe mme gone e dirisa maina a a farologaneng. Boporofeti jwa ga Mika bo bontsha gore ke sebetsa sefe se Jehofa a tla se dirisang kgatlhanong le mmaba yono yo o setlhogo e leng “Asiria”? Ke sebetsa se se sa tlwaelegang—‘badisa ba le supa, ee, dikgosana di le robedi’! (Mik. 5:5) Badisa le dikgosana tse go buiwang ka tsone fano ke bagolwane ba phuthego. (1 Pet. 5:2) Ruri gompieno Jehofa o dirisa banna ba le bantsi ba semoya go tlhokomela dinku tsa gagwe tse di botlhokwa, go nonotsha batho ba gagwe gore ba kgone go emelana le tlhaselo e e tlang ya “Baasiria” ba motlha ono. * Boporofeti jwa ga Mika bo tlhalosa gore “ba tla disa lefatshe la Asiria ka tšhaka.” (Mik. 5:6) Ee, mo gare ga ‘dibetsa tsa bone tsa ntwa’ go na le “tšhaka ya moya,” e leng, Lefoko la Modimo.—2 Bakor. 10:4; Baef. 6:17.